AP ดีด 5% ลุ้นวิ่งเป้าใหม่ 12 บ. โบรกเชียร์ “ซื้อ” ชี้แผนธุรกิจเด่น ดันกำไรปีนี้ออลไทม์ไฮ
AP ดีดเกือบ 5% ราคาแตะ 11 บ. ลุ้นวิ่งเป้าใหม่ 12 บ. โบรกเชียร์ “ซื้อ” ชี้แผนธุรกิจเด่น เตรียมเปิดตัวโครงการใหม่ต่อเนื่อง-ส่งมอบคอนโดเพิ่ม คาดหนุนกำไรปีนี้ออลไทม์ไฮ ปันผลสูง
AP ดีดเกือบ 5% ราคาแตะ 11 บ. ลุ้นวิ่งเป้าใหม่ 12 บ. โบรกเชียร์ “ซื้อ” ชี้แผนธุรกิจเด่น เปิดตัวโครงการใหม่ต่อเนื่อง หนุนกำไรปีนี้ออลไทม์ไฮ
3 มี.ค. 2565

ผู้สื่อข่าวรายงานว่า ราคาหุ้น บริษัท เอพี (ไทยแลนด์) จำกัด (มหาชน) หรือ AP ล่าสุด ณ เวลา 11:26 น. อยู่ที่ 11 บาท บวก 0.50 บาท หรือ 4.76% สูงสุดที่ 11 บาท ต่ำสุดที่ 10.60 บาท ด้วยมูลค่าซื้อขาย 139.15 ล้านบาท

ทั้งนี้บล.เอเซีย พลัส ระบุในบทวิเคราะห์ (23 ก.พ.2565) ว่า ฝ่ายปรับเพิ่มกำไรปี 2565 ของ AP ขึ้นจากเดิม 4.4% เพื่อให้สอดคล้องกับเป้าหมายบริษัท โดยปรับเพิ่มรายได้ดำเนินงานจากเดิม 0.4% เท่ากับ 3.58 หมื่นล้านบาท หลัก ๆ เป็นเพิ่มรายได้บริหารจัดการโครงการ JV ขึ้นจากเดิม 12% เป็น 1.17 พันล้านบาท (เดิม 1.04 พันล้านบาท และเป้าบริษัท 1.2 พันล้านบาท) ตามแผนเปิดคอนโดฯ JV ใหม่มากขึ้น
ขณะที่เป้าโอนฯ คงเดิมไว้ที่ 3.46 หมื่นล้านบาท (ใกล้เคียงกับเป้าบริษัทเองที่ 3.53 หมื่นล้านบาท) โดยถึง 15 ก.พ. มี Backlog ของบริษัทเองที่จะรอส่งมอบปีนี้รวม 1.89 หมื่นล้านบาท (เป็นแนวราบ 1.76 หมื่นล้านบาท) ครอบคลุมเป้าโอนฯ 55%
นอกจากนี้ปรับเพิ่ม Gross Margin ขายฯ ขึ้นเล็กน้อยเป็น 31.2% (เดิม 31% และปีก่อน 31.1%) และ SG&amp;A/Sales ลดลงจากเดิม 20% เหลือ 19.5% ตามฐานรายได้ที่สูงขึ้น (แต่สูงกว่าปีก่อน 18.3% เนื่องจากปีนี้มีการเปิดตัวโครงการใหม่จำนวนมาก ต้องใช้เม็ดเงินการตลาดสูงขึ้น) อย่างไรก็ดีปรับลดส่วนแบ่งกำไรบริษัทร่วมจากเดิม 1.2 พันล้านบาท เหลือ 1.02 พันล้านบาท (เป้าบริษัท 1-1.1 พันล้านบาท) ภายใต้เป้าหมายยอดโอนฯ JV ปีนี้ 1 หมื่นล้านบาท (รองรับด้วย Backlog คอนโด JV รวม 8.5 พันล้านบาท หรือ 85%)
ส่วนภาพรวมกำไรปกติปี 2565 จะทำจุดสูงสุดใหม่ที่ 4.72 พันล้านบาท เพิ่มขึ้น 6.3% เมื่อเทียบจากปีก่อน โดยแนวโน้มผลประกอบการครึ่งหลังปี 2565 คาดดีกว่าครึ่งแรกปี 2565 ตามการเปิดโครงการแนวราบใหม่ที่มีมากกว่า และการส่งมอบคอนโดฯ ใหม่ 3 โครงการ ในส่วนนี้เป็น JV 2 โครงการ ที่จะสร้างเสร็จพร้อมโอนฯ งวดไตรมาส 3/2565
ทั้งนี้หากอิงระดับ PER ที่ 8 เท่า จะได้มูลค่าพื้นฐานใหม่ปี 2565 เพิ่มเป็น 12.00 บาท (เดิม 11.50 บาท) แนะนำซื้อ และรับเงินปันผลปี 2564 ตามคาดหุ้นละ 0.50 บาท หรือ 4.6% ขึ้นเครื่องหมาย XD 10 พ.ค. 2565